b'\n_START_ARTICLE_\nBatman (1989.)\n_START_SECTION_\nRadnja\n_START_PARAGRAPH_\nS dolaskom 200. godi\xc5\xa1nje parade, Gotham City je u \xc4\x8dvrstom stisku kriminalnog bossa Carla Grissoma. Unato\xc4\x8d velikim naporima tek izabranog okru\xc5\xbenog tu\xc5\xbeitelja Harveyja Denta i policijskog na\xc4\x8delnika Jamesa Gordona, policija ostaje korumpirana. Novinar Alexander Knox i fotoreporterka Vicki Vale po\xc4\x8dnu istra\xc5\xbeivati istinu iza glasina o tajnovitom osvetniku odjevenom u kostim \xc5\xa1i\xc5\xa1mi\xc5\xa1a koji je po\xc4\x8deo zastra\xc5\xa1ivati kriminalce diljem grada._NEWLINE_Vale i Knox odlaze na dobrotvornu priredbu na imanje milijardera Brucea Waynea kojeg osvaja Vickin \xc5\xa1arm. Iste no\xc4\x87i, Grissomova desna ruka, Jack Napier, biva poslan u tvornicu kemikalija kako bi uklonio dokaze o umije\xc5\xa1anosti svog \xc5\xa1efa. Nakon \xc5\xa1to policija dobije anonimnu dojavu o provali u tvornicu i do\xc4\x91e ga uhititi, Napier shvati da mu je \xc5\xa1ef smjestio zbog afere s njegovom ljubavnicom. Usred obra\xc4\x8duna sti\xc5\xbee Batman i onesposobi Napierove pla\xc4\x87enike; poku\xc5\xa1a uhvatiti Napiera, ali ovaj padne u spremnik s otrovnim otpadom. Pre\xc5\xbeivljava, ali kemikalije ga do\xc5\xbeivotno deformiraju dok mu se izbjeljeno lice smrznulo u vje\xc4\x8dni smije\xc5\xa1ak. Postaje "Joker"._NEWLINE_Nakon \xc5\xa1to je ubio Grissoma, Joker preuzima njegovo carstvo i po\xc4\x8dne kontrolirati grad u svojoj milosti mijenjaju\xc4\x87i svaki dan kemijski sastav higijenskih proizvoda tako da kori\xc5\xa1tenje odre\xc4\x91ene kombinacije mo\xc5\xbee dovesti do smrti. Batman, za kojeg publika otkriva da je alter ego Brucea Waynea, poku\xc5\xa1a uhvatiti Jokera koji postaje zainteresiran za Vicki. Implicira se da je Napier kao mladi kriminalac ubio Bruceove roditelje._NEWLINE_Joker odr\xc5\xbei paradu kroz Gotham, mame\xc4\x87i gra\xc4\x91ane na ulice bacaju\xc4\x87i im novac, dok ih u isto vrijeme namjerava ubiti smrtonosnim plinom. Batman prozre njegov plan, ali Joker otme Vicki i odvede je na vrh gothamske katedrale. Nakon obra\xc4\x8duna s Batmanom, Joker pada u smrt sa zvonika. Nakon \xc5\xa1to policajci okru\xc5\xbee Jokerovo tijelo, za\xc4\x8duju zvuk smijeha. Ispostavlja se da je to igra\xc4\x8dka u njegovom d\xc5\xbeepu. Na kraju filma, na\xc4\x8delnik Gordon otkriva Bat-Signal zajedno s porukom od Batmana u kojoj obe\xc4\x87ava kako \xc4\x87e braniti Gotham kad god opet zaprijeti kriminal.\n_START_SECTION_\nMichael Uslan\n_START_PARAGRAPH_\nBatmanova popularnost krajem sedamdesetih je jenjavala. CBS je bio zainteresiran za produciranje filma Batman in Outer Space. Michael Uslan, biv\xc5\xa1i strip scenarist i Benjamin Melniker otkupili su u travnju 1979. prava na film o Batmanu od DC Comicsa. Uslanova \xc5\xbeelja bila je "snimiti kona\xc4\x8dnu, mra\xc4\x8dnu, ozbiljnu verziju Batmana, onako kako su ga 1939. zamslili Bob Kane i Bill Finger. No\xc4\x87no stvorenje; uhodi kriminalce u sjeni." Richardu Maibaumu je ponu\xc4\x91eno pisanje scenarija, a Guyu Hamiltonu re\xc5\xbeija, ali su obojica odbili ponudu. Uslanu nije po\xc5\xa1lo za rukom ustupiti projekt nekom od filmskih studija zbog kreativnih razlika. Columbia Pictures i United Artists su odbili ponude za ekranizaciju._NEWLINE_Uslan je, ve\xc4\x87 razo\xc4\x8daran, napisao scenarij nazvan Povratak Batmana kako "bih objasnio ljudima u Hollywoodu o \xc4\x8demu govorim! Bilo je to deset godina prije no \xc5\xa1to se pojavio strip serijal Povratak Viteza tame. Bio je to mra\xc4\x8dniji pristup tematici." U studenom 1979. projektu su se pridru\xc5\xbeili Jon Peters i Peter Gruber. Melnikeru i Uslanu je bilo obe\xc4\x87ano 40 posto od Petersova i Gruberova ukupnog profita na box officeu, a oni su smatrali kako je to najbolji obrazac za razvoj filma, sli\xc4\x8dan Supermanu iz 1978. Projekt je javno objavljen krajem 1981. s bud\xc5\xbeetom od 15 milijuna dolara, no nijedan studio jo\xc5\xa1 nije bio u igri. Uslan i Melniker su izgubili kontakt s Petersom i Gruberom. Peters i Gruber su se dogovorili s Warner Brothersima bez da su i\xc5\xa1ta rekli Uslanu i Melnikeru._NEWLINE_Tom Mankiewicz dovr\xc5\xa1io je u lipnju 1983. scenarij nazvan Batman, fokusiraju\xc4\x87i se na korijene Batmana i Dicka Graysona s Jokerom i Rupertom Thorneom u ulozi zlikovaca. Mankiewicza je ponajvi\xc5\xa1e inspirirao strip Batman: Strange Apparitions kojeg je napisao Steve Englehart. Premijera Batmana je krajem 1983. najavljena za sredinu 1985. s bud\xc5\xbeetm od 20 milijuna dolara. Uslan je za ulogu Batmana htio nepoznatog glumca, Williama Holdena za Jamesa Gordona i Davida Nivena za Alfreda Pennywortha. Brojni redatelji su povezivani s Mankiewiczevim scenarijem, uklju\xc4\x8duju\xc4\x87i Ivana Reitmana i Joea Dantea. Devet razli\xc4\x8ditih scenarista je devet puta prepravljalo scenarij. Ve\xc4\x87ina od njih bila je temeljena na stripu Strange Apparitions. No, Mankiewiczev scenarij je i dalje kori\xc5\xa1ten kao misao vodilja projekta.\n_START_SECTION_\nTim Burton\n_START_PARAGRAPH_\nNakon uspjeha Pee-weejeve velike avanture (1985.), Tim Burton je 1986. anga\xc5\xbeiran za redatelja. Uslan je tvrdio, "Timu sam samo pokazao originalnu pri\xc4\x8du Boba Kanea i Billa Fingera do trenutka u kojem se pojavljuje Robin. Pokazao sam mu pri\xc4\x8de Stevea Engleharta i Marshalla Rogersa te Nela Adamsa i Dennyja O\'Neila. Najvi\xc5\xa1e me je bilo strah da \xc4\x87e se Tim dr\xc5\xbeati najki\xc4\x8dastijih stripova o Batmanu i gdje bi onda bili?" Burton je anga\xc5\xbeirao Julie Hickson da napi\xc5\xa1e pri\xc4\x8du na 30 stranica, smatraju\xc4\x87i kako je Mankiewiczev scenarij ki\xc4\x8dast. Uspjeh Povratka Viteza tame i The Killing Joke natjerala je Warner Bros. da filmu doda tamniji ton. Iako Burton nikad nije bio ljubitelj stripova, bio je impresioniran s The Killing Joke._NEWLINE_Studio je zatim u o\xc5\xbeujku 1986. zatra\xc5\xbeio pomo\xc4\x87 Stevea Engleharta u prepravljanju pri\xc4\x8de. Englehart je ponudio da napi\xc5\xa1e potpuno novi scenarij, ali mu to studio nije dopustio. Englehart tvrdi, "Izme\xc4\x91u originalnih stripova i obrada, oko 70 posto onoga \xc5\xa1to je zavr\xc5\xa1ilo na ekranu potje\xc4\x8de od mene." Englehart je u prvoj obradi zadr\xc5\xbeao sve Mankiewiczeve likove, ali je promijenio tijek pri\xc4\x8de. Warner Bros. je bio odu\xc5\xa1evljen, ali je Englehart pomije\xc5\xa1ao emocije s poslom. Kad je pisao drugu obradu (zavr\xc5\xa1iv\xc5\xa1i je u svibnju 1986.), izbrisao je Pingvina i Dicka Graysona._NEWLINE_Burton se obratio Samu Hammu, obo\xc5\xbeavatelju stripova, da napi\xc5\xa1e scenarij, a Hamm je odlu\xc4\x8dio da ne\xc4\x87e koristiti originalnu pri\xc4\x8du misle\xc4\x87i kako bi flashbackovi bili mnogo prikladniji i da "otkrivanje misterije postaje dio pri\xc4\x8de". Objasnio je, "Potpuno uni\xc5\xa1tava\xc5\xa1 svoju vjerodostojnost ako poka\xc5\xbee\xc5\xa1 kako Bruce Wayne postaje Batman." Hamm je Silver St. Cloud zamijenio s Vicki Vale, a Ruperta Thornea sa svojom kreacijom, Carlom Grissomom. Zavr\xc5\xa1io je svoj scenarij u listopadu 1986., a u njemu se na\xc5\xa1lo i rivalstvo izme\xc4\x91u Brucea Waynea i Alexandera Knoxa oko Vicki Vale._NEWLINE_No, Warner Bros. nije bio spreman za nastavak produkcije bez obzira na pozitivne reakcije na Hammov scenarij od strane Boba Kanea. Hammov scenarij je u piratskim izdanjima ubrzo zavr\xc5\xa1io u mnogim strip knji\xc5\xbearama diljem Amerike. Batman je kona\xc4\x8dno dobio zeleno svjetlo nakon iznena\xc4\x91uju\xc4\x91eg uspjeha Burtonova Bubimira 1988. Kad su obo\xc5\xbeavatelji stripova saznali da \xc4\x87e Burton re\xc5\xbeirati film u kojem \xc4\x87e glavnu ulogu igrati Michael Keaton, javile su se mnoge kontroverze. Hamm je tvrdio, "\xc4\x8culi su Burtonovo ime i odmah pomislili na Pee-weejevu veliku avanturu. \xc4\x8culi su Keatonovo ime i pomislili na komedije s Michaelom Keatonom."\n_START_SECTION_\nCasting\n_START_PARAGRAPH_\nZa ulogu Batmana kandidirali su Mel Gibson, Dennis Quaid, Kevin Costner, Harrison Ford, Charlie Sheen, Pierce Brosnan, Tom Selleck i Bill Murray. Gibson je odbio ulogu rekav\xc5\xa1i: "Jednostavno nisam htio nositi onaj kostim." Tim Burton je bio pod pritiskom da anga\xc5\xbeira neku akcijsku zvijezdu, ali on je htio nepoznatog glumca, kao \xc5\xa1to je to u\xc4\x8dinio Richard Donner kad je za Supermana anga\xc5\xbeirao Christophera Reevea. Jon Peters je htio Michaela Keatona tvrde\xc4\x87i kako on posjeduje \xc5\xbeeljenu kvalitetu. Kako je sura\xc4\x91ivao s Keatonom u Bubimiru, Burton je pristao._NEWLINE_Keatonov anga\xc5\xbeman izazvao je kontroverze me\xc4\x91u obo\xc5\xbeavateljima stripova, a u urede Warner Brosa je stiglo 50 tisu\xc4\x87a prosvjednih pisama. Bob Kane, Sam Hamm i Michael Uslan su se tako\xc4\x91er \xc5\xbeestoko protivili castingu, dok je Adam West tvrdio kako je on sam bolji izbor. Burton se oglasio rije\xc4\x8dima: "O\xc4\x8dito je do\xc5\xa1lo do negativnih reakcija od strane obo\xc5\xbeavatelja stripa. Mislim da su oni pomislili kako \xc4\x87e film izgledati kao TV serija jer u glavi imaju sliku Michaela Keatona iz filmova Tata kao mama i No\xc4\x87na smjena i sli\xc4\x8dno." Burton je Uslanu prikazao Keatonov film iz 1988. \xc4\x8cist i trijezan kako bi ga uvjerio da je Keaton pravi izbor, a Uslan se slo\xc5\xbeio kako je Keaton "sjajan ozbiljni glumac." No, Uslan je ostao neuvjeren kako je Keaton fizi\xc4\x8dki spreman za ulogu, ali ga je Burton uvjerio kako za Batmana nije potreban fizi\xc4\x8dki sjajno pripremljen glumac. Burton je smatrao bi Batman trebao biti mu\xc5\xa1karac prosje\xc4\x8dne stature koji \xc4\x87e odjenuti oklop i krenuti u obra\xc4\x8dun s kriminalom. Keaton se za inspiraciju poslu\xc5\xbeio stripom Franka Millera Povratak Viteza tame._NEWLINE_Za ulogu Jokera figurirali su Tim Curry, Willem Dafoe, David Bowie i James Woods. Jack Nicholson je bio Uslanov i Kaneov izbor jo\xc5\xa1 od 1980. Peters je kontaktirao Nicholsona jo\xc5\xa1 1986., tijekom snimanja Vje\xc5\xa1tica iz Eastwicka. Za njega je pripremljen poseban ugovor. U njemu je to\xc4\x8dno odre\xc4\x91en broj slobodnih sati koje je imao na raspolaganju od trenutka kad napusti set do vremena kad se treba vratiti na snimanje. Nicholson je zahtijevao da se sve njegove scene snime u roku od tri tjedna, ali se raspored oduljio na 106 dana. Nicholson je tako\xc4\x91er zahtijevao prepravke scenarija i honorar od 6 milijuna dolara, kao i veliki postotak od ukupnog profita filma na box officeu. Honorar je navodno narastao do 50 milijuna dolara. Ulogu Vicki Vale originalno je dobila Sean Young, ali se ozlijedila tijekom snimanja. Burton je za zamjenu predlo\xc5\xbeio Michelle Pfeiffer, no Keaton je, koji je bio u vezi s glumicom, smatrao kako bi to bilo nezgodno. Peters je predlo\xc5\xbeio Kim Basinger s kojom je tada bio u vezi. Osim toga, Peters je zahtijevao prepravke scena u kojima se pojavljuje Basinger. Pfeiffer je u nastavku glumila \xc5\xbdenu ma\xc4\x8dku.\n_START_SECTION_\nProdukcija\n_START_PARAGRAPH_\nProducenti su htjeli Batmana u cijelosti snimiti u Los Angelesu, ali zanimanje medija je bilo preveliko pa se produkcija preselila u Englesku. Film je u cijelosti snimljen u studijima Pinewood od listopada 1988. do sije\xc4\x8dnja 1989. Kori\xc5\xa1teno je 18 hangara. Bud\xc5\xbeet je ubrzo s originalnih 30 milijuna sko\xc4\x8dio na 48 milijuna dolara. Snimanje je bilo stroga tajna. Glasnogovorniku je ponu\xc4\x91eno deset tisu\xc4\x87a funti za fotografije Nicholsona u kostimu Jokera. Kasnije je bila pozvana policija kad su ukradene dvije role filma (oko 20 mniuta)._NEWLINE_Hammu nisu dozvoljene prepravke scenarija na setu zbog \xc5\xa1trajka Ceha ameri\xc4\x8dkih scenarista 1988. Warren Skaaren i Charles McKeown su dovedeni kako bi prepravili scenarij tijekom snimanja. I Jonathan Germs je proveo nekoliko tjedana prepravljaju\xc4\x87i scenarij. Hamm je kritizirao prepravke te promjene pripisao onom \xc5\xa1to je nazvao "monolitnim studijskim mentalitetom". Burton je objasnio, "Ne razumijem za\xc5\xa1to je to postao tako veliki problem. Po\xc4\x8deli smo sa scenarijem koji se svima svidio, iako smo bili svjesni da treba malo dorade." Burton je pohvalio Nicholsona \xc5\xa1to je iskazao potporu unato\xc4\x8d problemima i pote\xc5\xa1ko\xc4\x87ama tijekom snimanja. Dick Grayson se pojavljivao u kona\xc4\x8dnom scenariju, ali je izba\xc4\x8den jer su producenti smatrali kako nije va\xc5\xbean za radnju._NEWLINE_Joker je isprva trebao ubiti Vicki Vale \xc5\xa1to bi izazvalo Batmana da krene u osvetu. Jon Peters je prepravio vrhunac filma bez da je rekao Burtonu i nalo\xc5\xbeio scenografu Antonu Furstu da izgradi 12-metarski model katedrale. To je stajalo 100 tisu\xc4\x87a dolara, kad je film ve\xc4\x87 u velikoj mjeri probio bud\xc5\xbeet. Burtonu se ideja nije svidjela, ali nije znao kako \xc4\x87e scena uop\xc4\x87e zavr\xc5\xa1iti: "Jack Nicholson i Kim Basinger hodaju prema vrhu katedrale, a na pola puta Jack se okrene i ka\xc5\xbee, \'Za\xc5\xa1to moram prije\xc4\x87i tolike stepenice? Gdje idem? Razgovarat \xc4\x87emo o tome kad do\xc4\x91em do vrha!\' Morao sam mu re\xc4\x87i da ne znam."\n_START_SECTION_\nDizajn\n_START_PARAGRAPH_\nBurton je bio impresioniran dizajnom Antona Fursta za film Vu\xc4\x8dje bratstvo, a ranije nije uspio anga\xc5\xbeirati Fursta za svoj film Bubimir. Furst je bio zauzet radom na Ku\xc4\x87nim duhovima, izborom zbog kojeg je kasnije po\xc5\xbealio. Furst je u\xc5\xbeivao rade\xc4\x87i s Burtonom. "Mislim da se nikad nisam osje\xc4\x87ao prirodnije u suradnji s redateljem. Konceptualno, duhovno, vizualno ili umjetni\xc4\x8dki. Nikad nije bilo problema jer se nismo ni oko \xc4\x8dega sva\xc4\x91ali."_NEWLINE_Furst i scenografski odjel namjerno su izmije\xc5\xa1ali razli\xc4\x8dite arhitektonske stilove kako bi u\xc4\x8dinili Gotham City najru\xc5\xbenijim i najbezbojnijim gradom koji se uop\xc4\x87e mo\xc5\xbee zamisliti. Za dizajn setova nije kori\xc5\xa1tena digitalna tehnologija ve\xc4\x87 su producenti ovisili o slikama i stvarnim 12-metarskim zgradama. Derek Meddings je bio supervizor specijalnih efekata. Rad Andreasa Feiningera izvr\xc5\xa1io je utjecaj na dizajn filma. Furstova kreacija Gotham Cityja stajala je 5,5 milijuna dolara, dok je Knebworth House poslu\xc5\xbeila kao Wayneov zamak. Keith Short je izradio Batmobil i dodao dvije sme\xc4\x91e automatske pu\xc5\xa1ke._NEWLINE_Kostimograf Bob Ringwood (Umjetna inteligencija, Troja) radi Batmana je odbio ponudu za rad na filmu Dozvola za ubojstvo. I Ringwood je bio iznena\xc4\x91en izborom Michaela Keatona: "Mislio sam da \xc4\x87e to biti neka ogromna ljudina. Michael Keaton je mnogo stvari, ali ljudina sigurno nije. Budu\xc4\x87i da je prosje\xc4\x8dne visine i slabo gra\xc4\x91en, bilo je to za mene iznena\xc4\x91enje. Nisam znao kako to interpretirati. Sama su\xc5\xa1tina lika Batmana u stripovima je ogromni tip - kao i svi superjunaci. Zato je problem bio kako u\xc4\x8diniti nekoga prosje\xc4\x8dne gra\xc4\x91e i pojave da izgleda kao netko ve\xc4\x87i od \xc5\xbeivota." Obo\xc5\xbeavateljima stripova isprva se nije svidio Bat-kostim. Burton nije htio koristiti uske hla\xc4\x8de ili ga\xc4\x87e kao u stripovima jer je to smatrao poni\xc5\xbeavaju\xc4\x87im. Burtonova ideja je bila koristiti crni kostim, \xc5\xa1to je odobrio i Kane. Jon Peters je imao u vidu promociju Nikea. Viza\xc5\xbeist Nick Dudman je za Nicholsonovo lice koristio akrilne boje. Dio Nicholsonova ugovora bilo je odobrenje tko \xc4\x87e mu dizajnirati \xc5\xa1minku.\n_START_SECTION_\nGlazba\n_START_PARAGRAPH_\nBurton je za skladatelja izabrao Dannyja Elfmana, svojeg suradnika na filmovima Pee-weejeva velika avantura i Bubimir. Elfmanu je za inspiraciju dan Povratak Viteza tame Franka Millera. Elfman je bio zabrinut budu\xc4\x87i da nikad dotad nije radio na tako velikom projektu, ali je na kraju u\xc5\xbeivao skladaju\xc4\x87i teme za Jokera. Jon Peters i Peter Gruber isprva su htjeli Princea za teme Jokera, a Michaela Jacksona za romanti\xc4\x8dnu temu. Elfman bi u tom slu\xc4\x8daju iskombinirao stil Princeovih i Jacksonovih pjesama za cjelokupnu filmsku glazbu._NEWLINE_Burton je protestirao protiv takve ideje, rekav\xc5\xa1i "moji filmovi nisu kao Top Gun". Elfman je zatra\xc5\xbeio pomo\xc4\x87 gitarista Stevea Barteka iz Oingo Boingoa i Shirley Walker kako bi skladao kompozicije za orkestar. Elfman je kasnije bio nezadovoljan s audio miksom svoje filmske glazbe. "Batman je snimljen u Engleskoj od strane tehni\xc4\x8dara kojima nije bilo stalo, a to se kasnije i pokazalo", rekao je kasnije Elfman. Batman je bio jedan od prvih filmova koji je iznjedrio dva soundtracka. Na jednom se se na\xc5\xa1le Princeove pjesme dok je na drugom bila Elfmanova filmska glazba. Oba soundtracka su bila uspje\xc5\xa1na.\n_START_SECTION_\nPremijera\n_START_PARAGRAPH_\nAnton Furst je dizajnirao poster kojeg je nazvao "evokalnim, ali sveprisutnim. Na njemu se nalazi samo Bat-simbol." Raniji dizajni su "imali rije\xc4\x8d \'Batman\' napisanu u stilu RoboCopa ili Conana barbarina"._NEWLINE_Tijekom produkcije, Peters je u Wall Street Journalu pro\xc4\x8ditao da su obo\xc5\xbeavatelji stripa nezadovoljni izborom Michaela Keatona. Peters je umjesto odgovora po\xc5\xbeurio s prvim trailerom koji se prikazivao u tisu\xc4\x87ama kina tijekom Bo\xc5\xbei\xc4\x87a. Trailer je bio jednostavni spoj nadrealnih scena bez glazbe. Stvorio je ogromno zanimanje za film._NEWLINE_U mjesecima prije premijere Batmana u lipnju 1989., javio se popularni fenomen nazvan "Batmania". Tima Burtona je osobno "iritirao". U tom periodu su se prodavali razni artikli povezani s Batmanom, a profit je prema\xc5\xa1io 750 milijuna dolara. Kultni redatelj i strip scenarist Kevin Smith se prisjetio, "To ljeto je bilo stra\xc5\xa1no. Nisi se mogao okrenuti da ne vidi\xc5\xa1 Bat-signal negdje okolo. Ljudi su radili frizure prema tom modelu. Bilo je to ljeto \xc5\xa1i\xc5\xa1mi\xc5\xa1a i ako ste bili obo\xc5\xbeavatelj Batmana bilo je prili\xc4\x8dno uzbudljivo." Novelizaciju filma napisao je Craig Shaw Gardner.\n_START_SECTION_\nKritike\n_START_PARAGRAPH_\nBatman je premijerno prikazan 23. lipnja 1989., zaradiv\xc5\xa1i u 2194 kina 40,49 milijuna dolara u prvom vikendu prikazivanja. Film je na kraju u Sjevernoj Americi zaradio 251,2 milijuna dolara te 160,15 u stranim zemljama, ukupno 411,35 milijuna dolara. Batman je bio prvi film koji je u prvih deset dana nakon premijere zaradio 100 milijuna dolara. Bio je to najuspje\xc5\xa1niji film temeljen na stripovima DC-a, sve do 2008. i Viteza tame, te 42. najuspje\xc5\xa1niji svih vremena u Sjevernoj Americi. Iako je film Indiana Jones i posljednji kri\xc5\xbearski pohod zaradio najvi\xc5\xa1e u svijetu 1989., Batman ga je uspio nadma\xc5\xa1iti u Sjevernoj Americi, a u daljnjoj VHS distribuciji je zaradio 150 milijuna dolara._NEWLINE_Batman je od nekih kritiziran kao "previ\xc5\xa1e mra\xc4\x8dan". Mnogi kriti\xc4\x8dari su smatrali kako je Burton vi\xc5\xa1e bio zainteresiran za Jokera, a ne Batmana u smislu karakterizacije i ukupnog vremena na ekranu. Fanovi stripova reagirali su negativno na scenarij prema kojem Joker ubija Thomasa i Marthu Wayne. U stripovima, odgovoran je Joe Chill. Princeove pjesme su kritizirane kao "neadekvatne". Dok je Burton izjavio kako mu ne smetaju njegove pjesme, nije bio pretjerano odu\xc5\xa1evljen njihovim kori\xc5\xa1tenjem u filmu. Smontirav\xc5\xa1i kona\xc4\x8dnu verziju filma, Burton je primijetio, "ima dijelova koji mi se svi\xc4\x91aju, ali je s vremena na vrijeme bilo dosadno"._NEWLINE_Kim Newman iz Monthly Film Bulletina je napisala, "Burton i scenaristi vide Batmana i Jokera kao dramske antiteze, a film se bavi njihovim isprepletenim podrijetlima i sudbinama u mnogo ve\xc4\x87oj mjeri nego bilo koji strip o toj tematici." Ni James Berardinelli nije bio pretjerano odu\xc5\xa1evljen: "mnogo je stvari koje ne valjaju s Batmanom, ali to je opet solidna zabava u finoj tradiciji tipi\xc4\x8dnog neinteligentnog ljetnog filma. Najbolja stvar koja se mo\xc5\xbee re\xc4\x87i o Batmanu jest da je doveo do Batman se vra\xc4\x87a koji je bio daleko superiorniji." Hal Hinson iz Washington Posta je bio odu\xc5\xa1evljen \xc5\xa1to \xc4\x87e Burton re\xc5\xbeirati film, rekav\xc5\xa1i: "Nema mnogo filmova kao \xc5\xa1to je ovaj. Na neki na\xc4\x8din, to je remek-djelo \xc5\xa1unda, djelo istinskog umjetnika." U Varietyju su napisali "Jack Nicholson je ukrao svaku scenu", ali su ipak Batmana opisali u pozitivnom svjetlu. Roger Ebert je bio impresioniran scenografijom, ali je ustvrdio "Batman je trijumf dizajna nad pri\xc4\x8dom, stila nad sadr\xc5\xbeajem, film sjajnog vizualnog izgleda s pri\xc4\x8dom za koju ne morate puno mariti." Njegov kriti\xc4\x8darski partner, Gene Siskel je hvalio film, posebno izvedbe, re\xc5\xbeiju i scenografiju, te kako vas ti elementi u kombinaciji \'uvla\xc4\x8de u psiholo\xc5\xa1ki svijet\'. Jonathan Rosenbaum iz Chicago Readera nazvao je film "gledljivim".\n_START_SECTION_\nOstav\xc5\xa1tina\n_START_PARAGRAPH_\nAnton Furst i dizajner setova Peter Young osvojili su Oscar za najbolju scenografiju. Nicholson je bio nominiran za Zlatni globus za najboljeg glumca u komediji ili mjuziklu. Britanska akademija filmskih i televizijskih umjetnosti nominirala je Batmana u \xc5\xa1est kategorija (scenografija, vizualni efekti, kostimografija, \xc5\xa1minka, zvuk i sporedni glumac za Nicholsona), ali film nije osvojio nijednu. Nicholson, Basinger, odjel za \xc5\xa1minku i kostimograf Bob Ringwood su bili nominirani za Nagradu Saturn. Sami film je bio nominiran za najbolji fantasti\xc4\x8dni film._NEWLINE_DC Comics je dopustio scenaristu Samu Hammu da napi\xc5\xa1e vlastitu strip miniseriju. Hammove pri\xc4\x8de prikupljene su u stripu Batman: Blind Justice (ISBN 978-1563890475). Ilustrirali su ga Denys Cowan i Dick Giordano. Blind Justice govori o Bruceu Wayneu koji poku\xc5\xa1ava rije\xc5\xa1iti seriju ubojstava povezanih s Wayne Enterprises. Ozna\xc4\x8dava i prvo pojavljivanje Henrija Ducarda koji se kasnije pojavio u prvom dijelu obnovljenog serijala, u filmu Batman: Po\xc4\x8detak._NEWLINE_Uspjeh Batmana nagnao je Warner Bros. Animation da osmisle animiranu seriju. Suautor serije Bruce Timm je izjavio kako je art deco dizajn televizijske serije inspiriran filmom. Timm je komentirao, "na\xc5\xa1e serije nikad ne bi ni bilo da nije bilo filma." Batman je pomogao i u stvaranju filmskog serijala o Batmanu koji je zavr\xc5\xa1io s filmom Batman i Robin. Serijal je kasnije o\xc5\xbeivljen filmom Batman: Po\xc4\x8detak._NEWLINE_Producenti Michael Uslan i Benjamin Melniker podnijeli su 26. o\xc5\xbeujka 1992. sudsku tu\xc5\xbebu na Vrhovnom sudu u Los Angelesu. Uslan i Melniker su tvrdili da su "\xc5\xbertve zlobne kampanje prijevare i prisile koja nas je izbacila iz daljnje uklju\xc4\x8denosti u produkciju Batmana i njegovih nastavaka. Odbijeni su nam potpisi na uvodnoj \xc5\xa1pici i financijske nagrade za na\xc5\xa1 prijeko potrebni umjetni\xc4\x8dki doprinos uspjehu Batmana." Sudac Vrhovnog suda je odbacio njihov slu\xc4\x8daj dok su se Uslan i Melniker utje\xc5\xa1ili s honorarom izvr\xc5\xa1nog producenta od 300 tisu\xc4\x87a dolara svakom.'